
Un strop de pornografie economică 


2024, anul epidemiilor mortale în economia mondială. Haos și fum fără 
răspunsuri la întrebările: Cine-s doctorii experți în vindecare? Ce tratamente 
propun? Ce interese au? Cât de multe economii vor rămâne cu handicap? Cine 
plătește tratamentul? De unde banii cu acoperire? 


Ca să evaluăm corect posibilele răspunsuri trebuie să ne întoarcem în timp. La prima 
„epidemie” în economia mondială și „vaccinurile” ei. Anii '70. Apoi anii '90, 2008-2010, 
2020-2022. Organismul numit economie a prezentat primele simptome de boală la 
sfârșitul implementării planului Marshall în Europa de Vest. Revoltele studențești și 
baricadele de la Paris în 1968 au fost primele crampe. Boala a fost tratată evitând 
recunoașterea cauzei și ne-am trezit cu „spitalizarea” costisitoare în 1973. 


Cauza declanșării bolii a fost în anii '70, tipărirea de dolari fără acoperire. Banii fără 
acoperire sunt hârtii fără valoare. Care provoacă inflație, „boala” care afectează toate 
organele vitale ale statelor. Care poate duce la „cancer” dacă nu se începe urgent un 
tratament serios (Argentina studiu de caz) prescris de doctori care își respectă 
jurământul. În epidemia despre care vorbesc, tratamentul a fost pe diminuarea efectelor, 
lăsând cauza neatinsă și diluând impactul pandemiei prin creșterea cardinalului mulțimii 
evaluate. Brusc procentul de îmbolnăviri s-a micșorat și numărul de conflicte militare în 
lumea a treia s-a amplificat. A urmat o trecere pe la primiri urgenţe în '90. Criza Dotcom 
(IT). S-au stabilizat pacienţii din Occident prin căderea Cortinei de Fier. Statele est- 


europene au adus forță de muncă ieftină și foarte calificată în domenii sensibile unde 
oferta rămăsese în urma cererii. Costuri mici și profitul a fost resuscitat. Marca germană 
a renunțat la masca de oxigen și pacientul european a putut lansa moneda euro în 1999- 
2002. Ce potriveală că în Organizaţia Mondială a Comerţului a fost primită China în 
decembrie 2001, în mandatul Clinton. 


În timpul acesta se continua tipărirea dolarilor fără acoperire. Goana după profit rapid și 
ușor a dus la criza din sistemul bancar american în 2007, crampe în martie, spitalizare 
2008-2010. Când începe să lucreze și tiparniţa de euro. Băncile trebuiau salvate. Începe 
să crească inflația. Toate organele economiei mondiale încep să aibă crampe. Economia 
mondială nu a avut nevoie de măști de „oxigen” economic vreo 9 ani timp în care atenţia 
cetățenilor lumii emancipate a fost dirijată spre ideologii noi. Care necesitau noi industrii 
cu costuri guvernamentale mari. Din taxe tot mai mari. Green Deal, salvarea planetei și 
a democraţiei și drepturile minorităţilor de tot mai multe feluri. Absorbțţia banilor fără 
acoperire, pas cu pas. A urmat masca adevărată și blocarea mobilităţii. Apoi războiul din 
Ucraina. Alți bani tipăriţi fără acoperire. 


Și uite așa economia lumii a ajuns pe perfuzii la urgenţă în 2024. Din nefericire cu aceiași 
doctori de gardă. Câţi pacienți mai ies pe picioare din spital în 2024? Epidemia în 
economie face ravagii. Ce urmează nu poate fi un război standard pentru că riscăm să 
distrugem Pământul la ce arme au fost dezvoltate. Trebuie să schimbăm doctorii și 
tratamentul? Sau pleacă singuri la pensie și ne întoarcem la tratamentele băbești? 
Despre aceste răspunsuri este vorba în 2024. Medicina chinezească este o alternativă 
ieftină. Doar că nu există încă studii despre cum vor reacţiona genele vestului la cele ale 
estului. Rămâne să demonstreze cobaii aleși de „experți”! 


